Кума у куме на части
Дошла кума у куме уз часни пост на част, па не било у кући ништа поснога до граха и хајвара (у Боци которској кавиара, од италијанског.) Те домаћица настави граха, и кад буде готов, изнесе на трпезу варена граха, и оно мало кавиара. Кад кума гошћа види хајвар, сркне неколико пута граха па се наклопи на хајвар, а граху ни мукајет; онда домаћица рече: узми кума и граха. А гошћа јој одговори: хвала, кумо добар је и хајвар. На то домаћица рекне: али је хајвар скуп по сто гроша ока, а грах није но по три. — А гошћа њој: вјерујем ти, и вриједи по сто гроша како је лијеп.

Извор 
Врчевић, В. 1868. Српске народне приповијетке понајвише кратке и шаљиве. Биоград: Српско учено друштво. стр. 14.

Српске народне приповетке
Народне шаљиве приче